Suid Afrikaanse Nuus Thread - Page 96 - Stormfront
Page 96 of 226 « First < 46 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 146 196 > Last »
07-19-2006, 01:33 AM #951
OOS-KAAP: Diefstal van motors in Baai 'buite beheer'
PORT ELIZABETH. – Motordiefstalle en diefstalle uit motors is besig om veral by winkelsentrums en die strandgebiede hier skerp toe te neem.
Dít kom op 'n tydstip waaarop die motordiefstal-taakspan van die Baaise polisie reeds 'n geruime tyd ontbind is.
Luidens 'n nuusbrief wat aan die inwoners van die Walmer-polisie*eringsgebied uitgestuur is, is daar sedert die begin van Julie reeds 13 voertuie in Walmer gesteel en 'n verdere 40 sake van diefstal uit motors is in dié gebied aangemeld. Twee van die 13 gesteelde motors is teruggevind.
Syfers vir die res van die stad mag nie deur die polisie bekend gemaak word nie.
Motors word volgens supt. Gert van Zyl, bevelvoerder van die Walmer-polisiekantoor, veral by winkelsentrums gesteel en talle diefstalle uit motors word by Sardiniabaai se strandgebied aangemeld.
'n Kenner meen dat motordiefstalle tans buite beheer in die stad is en dat daar geen afskrikmiddel meer vir die diewe is om van die motors af weg te bly nie.
"Port Elizabeth is 'n paradys vir motordiewe. Parkeergebiede is dikwels te groot vir motorwagte om behoorlik te beveilig en só word motors reg onder die wagte neuse gesteel.
"Die winkelsentrums kry miljoene rande van klante wat daagliks geld daar bestee en die minste wat hulle kan doen, is om die motors behoorlik te beveilig," het hy gesê.
Die motors wat gesteel word, word deur professionele diewe, wat lede is van 'n sindikaat, elders verkoop of vir ander misdade aangewend, het hy gesê.
'n Enkelma wie se motor verlede week by die Walmerpark-winkelsentrum gesteel is, me. Litetia Herselman, het gesê haar rooi Mazda was haar en haar twee kinders se enigste vervoermiddel.
"Ek kan nie 'n nuwe motor bekostig nie. My motor was nie verseker nie, maar vol petrol en klaar betaal. Ek was net vir 'n halfuur in die winkel en toe ek uitkom, was dit weg," het Herselman gesê.
Mnr. Leonard Eybers, operasionele bestuurder by die Walmerpark-winkelsentrum, het by navraag gesê slegs een diefstal, vermoedelik dié van Herselman, is die afgelope twee maande by dié winkelsentrum aangemeld.
"Die winkel waar sy ingegaan het, weier om motorwagte daar diens te laat doen. Ons het wagte wat op fietse rondry, gewone motorwagte en sekerheidsbeamptes in 'n motor om die parkeergebied 24 uur te beveilig. Ons het af en toe diefstalle uit motors, maar dit is gewoonlik weens mense se eie nalatigheid," het hy gesê.
07-19-2006, 01:35 AM #952
WES-KAAP: Rowers slaan toe op Shoprite
KAAPSTAD. – 'n Groep gewapende mans het Maandag 'n sekerheidsvoertuig buite Shoprite in Cravenby Estate in Ravensmead van 'n onbekende bedrag geld beroof.
Me. Monica Naidoo, die winkelbestuurder, het gesê die rooftog het gebeur toe die sekerheidswagte geld by die winkel kom optel het.
Volgens die polisie was een van die wagte op pad na hul voertuig toe hy deur twee verdagtes voorgekeer is. Hulle het 'n wapen uitgehaal, die geld geëis en sy dienspistool geneem. Hulle het in 'n grysblou Mercedes Benz weggejaag.
Enigeen met inligting kan konst. Bonginkosi Libala by 021 951 8570 bel.
07-20-2006, 04:09 AM #953
4 tieners martel glo muis, maak sel-video
Die verskrikte muis word deur 'n brandende sigaret in 'n meisieshand in 'n boks rondgejaag.
Op die agtergrond klink giggelende stemme op. Dan word iets uit 'n spuitkannetjie op die verwilderde muis gespuit en word die diertjie met 'n sigaretaansteker aan die brand gesteek.
"Ek neem dit op! Ek neem dit op!" hoor 'n mens op die agtergrond.
Dié toneel verskyn op 'n selfoonvideo-opname wat die Dierebeskermingsvereniging (DBV) dié week bekom het en wat moontlik Vrydag deur vier tieners van Randburg by die Northgate-winkelsentrum verfilm is.
Die vier, waarvan twee 15-jarige meisies leerlinge van 'n private skool is, kan binnekort in die hof verskyn. Die DBV het reeds met dié twee in die teenwoordigheid van hul ouers gesels. Hulle is nog op die spoor van die ander twee.
Die vier het glo 'n witmuis by 'n troeteldierwinkel in dié sentrum gekoop voordat hulle die dier mishandel en geterroriseer het.
Snr. insp. Phillip Roberts van die Randburgse DBV het die video as "boosagtig" beskryf.
Die video het Roberts só gegrief dat hy die opname vergelyk het met 'n pornografiese moordfliek (snuff movie).
Die muis was in 'n kartonboks ingehok. "Die video wys 'n meisieshand wat die muis met 'n brandende sigaret aanpor. Die muis skarrel binne die houer rond en word met 'n sproeikannetjie bespuit voordat hy met 'n sigaretaansteker aan die brand gesteek word," het Roberts die ergste toneel beskryf.
Roberts meen die muis, wat nog geleef het toe die opname geeïndig het, sou eerder van skok gesterf het as van die marteling.
Roberts sê die klankopname is ewe onstellend. Daar kan gehoor word hoe die tieners mekaar aanmoedig en hoe hulle die marteling van die diertjie geniet. Roberts het die voorval as 'n "goed voorafbeplande daad" bestempel.
Die DBV was gister reeds besig om minstens vyf klagte te formuleer. Roberts het gesê hy het die saak reeds met 'n staatsaanklaer bespreek en die tieners kan binnekort aangekla word.
Hy het bygevoeg die DBV is baie bekommerd oor die mishandeling van diere deur tieners en sê gebrekkige toesig deur ouers is deels daarvoor verantwoordelik.
"Verveelde kinders word tydens skoolvakansies soms net by winkelsentrums afgelaai om hulself te gaan vermaak."
07-20-2006, 04:11 AM #954
Potchefstroom se naam gou Tlokwe
Potchefstroom. – Dié universiteitstad langs die Mooirivier se naam gaan na Tlokwe verander word.
Dít is as die ANC-beheerde munisipale raad sy sin kry en die DA en die VF+ se protes op dowe ore val.
Emosies het eergister hoog geloop op 'n spesiale raadsvergadering waar die verandering van straatname en die name van openbare geriewe op die agenda was. Die verandering van Potchefstroom se naam is glo op die nippertjie by die agenda gevoeg. Tlokwe verwys na die Batlokwa, 'n Basothostam wat honderde jare gelede in dié omgewing gebly het.
Ingevolge die raadsbesluit moet die naam Potchefstroom na Tlokwe "herbenaam" word. Die voorgeskrewe naamsveranderingproses soos vereis deur die Suid-Afrikaanse pleknaamraad sal gevolg word.
Mnr. Errol Temanie, administratiewe hoof in die kantoor van mnr. Andrew Maphetle, burgemeester, het gesê as alles vlot verloop, behoort Potchefstroom oor 'n jaar amptelik Tlokwe te heet.
Die naam Tlokwe is alombekend in Potchefstroom as dié van 'n biersoort wat daar gebrou word.
"Gaan mense nou dink ons is 'n klomp biersuipers?" het een inwoner gister gesê.
Mnr. Chris Landsberg, voorsitter van die DA-koukus in die munisipale raad, het gesê die DA se versoek dat daar met sakelui, gemeenskapslede en die Noordwes-Universiteit gekonsulteer word, is geïgnoreer.
"Ons oorweeg 'n massavergadering om verdere optrede te bespreek."
Dr. Pieter Mulder, VF+-leier en jare lange inwoner van Potchefstroom, sal die voorgenome naamsverandering direk met dr. Pallo Jordan, minister van kuns en kultuur, opneem, het mnr. Pieter Groenewald, leier van dié party in Noordwes, gesê.
"Potchefstroom was die hoofstad van die ou Transvaalse Republiek en word beskou as die oudste dorp noord van die Vaalrivier. 'n Petisie met meer as 8 000 handtekeninge van beswaar teen die voorgenome naamsveranderinge (ook van straatname) is by die raad ingedien, maar dit word eenvoudig van die tafel gevee," het Groenewald gesê.
Mnr. Thabo Majoe, Maphetle se woordvoerder, het gesê die burgemeester wil die voorheen verdeelde wit en swart gemeenskappe help verenig.
Die ou, gevestigde wit inwoners van die stad leef volgens hom nog in die verlede.
Swart gemeenskapslede moet hulle ook met prominente straatname in die stad kan versoen.
07-20-2006, 04:20 AM #955
Ma 4 dae weg; haar lyk naby hawe gekry
Die lyk van 'n ma van drie is gister in raaiselagtige omstandighede in digte bosse in 'n nywerheidsgebied naby die Richardsbaaise hawe gevind nadat sy bykans vier dae lank vermis was.
Mev. Yolanda Willemse (39), 'n onderwyseres van dié dorp, is Saterdag omstreeks 15:00 die laaste keer lewend gesien toe sy in haar rooi Volkswagen Chico na 'n nabygeleë winkelsentrum is.
Gister is dié motor, met Willemse se lyk in die bestuurdersitplek, minder as 10 km van haar huis gevind.
Mnr. Hannes Willemse (42), haar man, het aan Beeld gesê Yolanda het kos gemaak en wou "net vinnig" by die Lakeside-Spar gaan kaas koop.
"Sy het nie eers haar beursie, juweliersware óf klere saamgevat nie," het hy gesê. Sy het net R20 uit haar beursie gehaal en saamgeneem. "Toe sy 'n uur later nog nie terug is nie, het ons begin bekommerd raak en haar op haar selfoon geskakel."
Volgens hom het dit eers net gelui, maar later dadelik na haar stemboodskap oorgegaan – toe die battery vermoedelik pap geraak het.
Mnr. Willemse het gesê 'n reuse-soektog na sy vrou is kort daarna van stapel gestuur.
"Ons het helikopters gehuur om te soek en het hordes mense te voet uitgestuur met foto's van haar."
Mnr. Christo Willemse, mnr. Willemse se broer, het gesê die plek waar haar lyk gevind is, is ook die afgelope dae gefynkam – maar het tóé niks opgelewer nie.
"Ons is verpletter deur haar dood en daar is soveel dinge wat net nie sin maak nie," het hy gesê.
"Hóé haar motor daar (op die toneel) gekom het en die geheimsinnige oproepe wat ons ontvang het laat ons vermoed dat sy vermoor is."
Volgens Christo het sy broer eergisteraand 'n oproep van 'n man gekry, wat hom glo gister wou ontmoet.
"Hy was baie geheimsinnig en het dinge geweet wat nie uitgestuur is in die soektog na Yo-landa nie," het hy gesê.
Volgens hom het sy broer en lede van die polisie die man ontmoet – enkele ure nadat Willemse se lyk gevind is.
Dié man, volgens Willemse 'n plaaslike leeglêer, is toe aangekeer.
"Hannes en die kinders (Romano (20), Chanel (18) en Morné (13)) sukkel vreeslik om haar dood te aanvaar, veral omdat daar nog geen duidelikheid is oor wat met haar gebeur het nie," het hy gesê.
'n Polisiebron na aan die ondersoek het aan Beeld bevestig dat die moontlikheid ondersoek word dat Willemse dalk vermoor is.
Hy het ook bevestig dat 'n verdagte in sy middel 30's in hegtenis geneem is.
07-20-2006, 04:21 AM #956
Kitsbank met plofstof getakel
Rowers het vandeesweek sonder sukses probeer om geld uit 'n kitsbank in KwaThema aan die Oos-Rand te kry nadat hulle dit met plofstof probeer opblaas het.
Volgens supt. Andy Pieke, polisiewoordvoerder, het die bende die kitsbank eergister omstreeks 02:00 met kommersiële plofstof probeer opblaas.
"Die kitsbank self is erg beskadig, maar die kluis met die kontant daarbinne is nie beskadig nie."
Die kitsbank is by 'n vulstasie wat 'n ent van die KwaThema-polisiestasie geleë is. Polisielede wat die slag gehoor het, het ondersoek ingestel, maar die plofstofbende was reeds weg.
07-20-2006, 04:28 AM #957
Rugbydood: Boere eis apologie
KAAPSTAD. – Landbou-organisasies, politici en lede van die publiek eis 'n verskoning van mnr. Henry Gouws van die Plaaswerkerskoördineringsraad nadat hy gesê het Rawsonville-boere het 'n aandeel aan die dood van die rugbyspeler Riaan Loots (24) weens die swak behandeling van werkers.
Om die dood van 'n rugbyspeler op die swak verhoudings tussen boere en plaaswerkers te pak, is absurd en onverskoonbaar, het die minister van landbou, mnr. Cobus Dowry, gister gesê.
Volgens Dowry is dit "skokkend" en "grens aan haatspraak".
Dié departement heroorweeg tans enige kontak of betrokkenheid met dié organisasie.
Dowry, wat Dinsdag 'n spreker by dieselfde geleentheid was, het eers ná Gouws se toespraak daar opgedaag.
"In dié lig moet ek my volledig distansieer van die uiters onverantwoordelike uitsprake wat by die geleentheid gemaak is," het Dowry in 'n verklaring gesê.
Gouws het Dinsdag op Stellenbosch gesê boere moet hulself afvra wat hul bydrae tot Loots se dood was. Hy het verwys na voorvalle waar daar glo op plaaswerkers gevloek is en hulle aangerand en gedreig is dat hulle van plase afgesit sou word.
"Dit is met daardie frustrasie wat die mense rugbyveld toe is," het Gouws gesê by dié geleentheid, waar die Plaaswer- kers*koördineringsforum in die lewe geroep is.
Volgens hom het hy "nooit die blaam geplaas nie".
"Ek het gesê Rawsonville is 'n hotspot en boere moet vra: 'Wat is my indirekte aandeel?' " was gister sy kommentaar.
Dowry het gesê dat Gouws se uitsprake "al die potensiaal het om wrywing te veroorsaak".
"Indien Gouws wel namens sy organisasie praat, is dit duidelik dat dié organisasie geensins kyk na die belange van sy lede nie, maar veel eerder konsentreer op persoonlike belange en bevordering van eie politieke agendas deur van boere 'n slaansak te maak.
"Landbou speel 'n té groot rol in die ekonomie van die provinsie en sulke onverantwoordelike uitsprake kan verdoemend wees vir hierdie bedryf," het Dowry gesê.
Mnr. Carl Opperman, uitvoerende hoof van Agri Wes-Kaap, het gesê dié organisasie het gehoop dat die Plaaswerkerskoördineringsforum 'n spreekbuis vir plaaswerkers sou kon wees.
"Ons betreur die feit dat die organisasie op só 'n noot afskop. Daar is egter geen feite wat Gouws se beweringe staaf nie."
Die president van Agri Wes-Kaap, mnr. Christof Cloete, het gesê boere is weer eens in 'n slegte lig gestel.
"Ons lewer 'n reuse-bydrae tot die ekonomie van hierdie land en ons maak daagliks opofferinge vir die opvoeding, gesondheid en veiligheid van ons plaaswerkers. Die tyd vir onregverdige beskuldigings en veralgemenings het uitgeloop."
Mnr. Jos le Roux, uitvoerende direkteur van VinPro, meen dit is jammer dat boere met " 'n growwe veralgemening ingesleep moes word by hierdie ongelukkige en sensitiewe saak".
"Die landboukorps, met die wynboere in die voorgrond, stuur verreikende inisiatiewe van stapel om verandering en harmonie teweeg te bring."
Die DA se provinsiale landbou-woordvoerder, mnr. Gerrit van Rensburg, het ook Gouws se uitsprake veroordeel.
"Sy ongegronde stellings grens aan haatspraak en kan aanvalle op boere, veral in die Wes-Kaap, aanspoor.
Mnr. Francois van Wyk, 'n ACDP-lid van die provinsiale wetgewer, het gesê uitlatings wat 'n groep as boos tipeer, is onverantwoordelik.
"Gesamentlike ondersoeke deur Agri Wes-Kaap en die provinsiale minister van landbou oor hierdie tipe bewerings dui op die teendeel. Ons ontken egter nie dat daar ook onder boere vrot appels is nie, maar die howe, en nie opruiende taal teen boere, of doodslag, is die antwoord nie."
07-20-2006, 04:31 AM #958
Skerpioene nou deels deur Selebi beheer
JOHANNESBURG. – Komm. Jackie Selebi, die nasionale polisiehoof, sal aan die hoof staan van 'n komitee wat voortaan besluit watter sake die Skerpioene moet ondersoek.
Dít is een van die ingrypende voorstelle in die Khampepe-verslag wat onlangs deur die kabinet aanvaar is en wat die presidensie sedertdien weier om bekend te maak.
Die Burger is in besit van 'n uittreksel uit regter Sisi Khampepe se verslag wat spesifiek handel oor die totstandkoming van 'n "multi-dissiplinêre kontroleringstruktuur" (MKS) wat sal toesien dat die direktoraat van spesiale operasies (Skerpioene) nie hul mag misbruik nie, samewerking met ander wetstoepassingsowerhede (soos die polisie) sal fasiliteer en sake na die Skerpioene sal verwys vir ondersoek en vervolging.
Die verwysing van sake deur die MKS is gister as "onwerkbaar" bestempel en daar word gevrees dat dit die Skerpioene se ondersoekwerk tot stilstand kan bring. Dié omstrede aanbeveling kan ook die reeds troebel verhouding tussen die leierskorps van die polisie en Skerpioene verder versleg.
Eerw. Frank Chikane, direkteur-gene*raal in die presidensie, het drie weke gelede aangekondig dat die Skerpioene se ondersoekers voortaan onder die politieke leierskap van die minister van veiligheid en sekuriteit sal val.
Sedertdien bestaan daar erge verwarring in regskringe en die land se veiligheidstrukture wat dit in die praktyk beteken.
Dit was oor veral die volgende paragraaf in Chikane se verklaring wat vraagtekens gehang het: " . . . die kabinet herbevestig die argitektuur en praktyk van die DSO (Skerpioene) soos dit oorspronklik gekonseptualiseer is: dat die DSO hoëprofiel-misdade ondersoek en sake ondersoek wat deur die polisie na hom verwys word."
Op 'n seminaar in Pretoria verlede week het analiste te velde getrek teen die presidensie se weiering om die Khampepe-verslag in sy geheel beskikbaar te stel en gesê tot dan kan mens net raai wat die verklaring beteken.
Nóú is dit egter duideliker wat Khampepe se aanbevelings, soos aanvaar deur die kabinet, was.
In haar verslag kritiseer Khampepe die ministeriële koördineringskomitee wat ingevolge die Wet op die Nasionale Vervolgingsgesag veronderstel was om toesig oor die Skerpioene te hou en samewerking te fasiliteer.
Sy kom dan tot die slotsom dat dié komitee aangevul moet word deur 'n "subkomitee" – die MKS – wat onder meer sake na die Skerpioene sal verwys.
Die Skerpioene was tydens die Khampepe-verhore ten gunste van 'n oorkoepelende liggaam wat samewerking sal verbeter, maar het voorgestel dat die hoof van die Skerpioene só 'n liggaam lei.
Selebi, daarenteen, het geredeneer dat die Skerpioene se ondersoekers na die polisie moet skuif en dit 'n "onhoudbare" situasie is dat die Skerpioene nie deel is van die land se veiligheidstrukture nie.
07-20-2006, 04:33 AM #959
Potch kry straks 'bier se naam'
POTCHEFSTROOM. – Dié universiteitstad langs die Mooirivier se naam gaan na Tlok*we verander word.
Dít is as die ANC-beheerde munisipale raad sy sin kry en die DA en die VF+ se protesaksies op dowe ore val.
Emosies het Dinsdag hoog geloop op 'n spesiale raadsvergadering waar die verandering van straatname en die name van openbare geriewe op die agenda was.
Die verandering van Potchefstroom se naam is glo op die nippertjie by die agenda gevoeg.
Tlokwe verwys na die Batlokwa, 'n Basoetoe-stam wat honderde jare gelede in dié omgewing gebly het.
Luidens die raadsbesluit moet Potchefstroom na Tlokwe hernoem word.
Die voorgeskrewe naamsveranderingproses soos vereis deur die Suid-Afrikaanse Pleknameraad, sal nou gevolg word.
Die naam Tlokwe is alombekend in Potchefstroom as dié van 'n biersoort wat hier gebrou word.
07-20-2006, 04:35 AM #960
Brandslaners takel boer in bakkie met stokke
BETHLEHEM. – 'n Koorsagtige gespook om te keer dat 'n boer se plaas afbrand, het glo in 'n onderonsie tussen 'n boer en brandslaners uitgeloop.
Lede van 'n span brandslaners van die program Working on Fire (WoF) het die boer na bewering in sy bakkie met stokke toegetakel.
Hulle beweer egter die boer het een van hulle doelbewus probeer raakry en het 'n klag by die polisie ingedien.
Die boer, mnr. Dicky van der Merwe van die plaas Bethania buite die dorp, sê hy wil nie die saak vooruitloop nie.
Hy het nog net van ander persone gehoor van die klag teen hom, maar is nog nie deur die polisie genader nie.
"Ek wil nie swaar water maak van die hele ding nie," sê hy.
Hy win nou regsadvies in, maar het nie 'n klag by die polisie ingedien nie.
Ook het hy nog geen regstappe begin nie.
Donderdag het die brand op die plaas uitgebreek en het hy en 'n ander boer met twee bakkies en twee watertenks met vier spuite die brand probeer blus.
'n WoF-span het aangekom. Van der Mewe sê hy het hulle gevra waarom hulle optrede so swak is.
"Hierna het minstens ses van hulle my in my bakkie met stokke toegetakel.
"Hulle het voor my gestaan sodat die bakkie moet brand."
Hiervan getuig spieëltjies van die bakkie waarvan die omhulsel gesmelt is, sê hy.
Van der Merwe sê hy het later die brandweerhoof ontbied om die mense te verwyder.
Hy weet nog nie wat die skade aan sy bakkie en die brandskade beloop nie, maar minstens 10 ha weiding het afgebrand, sê hy.
Van der Merwe sê hy weet nie waarom brandslaners beweer hy het op hulle afgery nie.
'n Ontnugterde inwoner van Welkom, wat anoniem wil bly, sê in 'n brief aan Volksblad met die oog op die Wêreldbeker-sokkertoernooi van 2010, is dit onrusbarend as noodwerkers misdaad pleeg.
"Ongeag die woorde wat op die toneel gesê is, was die optrede van die brandslaners blatant, onbeheers en onaanvaarbaar.
"Hulle het geen rede gehad om aan te rand nie," skryf dié inwoner.
'n Senior ingeligte in die brandweer, wat nie sy naam genoem wil hê nie, sê hy het die voorval met die boer opgeneem en die boer het aan hom gesê hy wil nie regstappe doen nie en wil nie 'n "groot ding van die voorval maak nie".
Sover sy kennis strek, was een brandweerlid en verskeie spanlede van WoF op die toneel.
'n Polisiewoordvoerder, kapt. Hennie Labuschagné, het bevestig twee vrouelede van WoF het klagte van poging tot moord ingedien.